(Ortografía tradicional) Nak quisake̱u eb lix be̱nil aj tij queꞌxchꞌutub cuiꞌchic rib riqꞌuineb laj cꞌamol be saꞌ rochoch li Dios,
ut riqꞌuineb laj tzꞌi̱b ut riqꞌuin chixjunileb laj qꞌuehol naꞌleb ut queꞌxcꞌu̱b chanru teꞌxba̱nu.
Ut queꞌxcꞌam li Jesús chi bacꞌbo ut queꞌxkꞌaxtesi saꞌ rukꞌ laj Pilato.
Laj Pilato quixye re li Jesús:
—¿Ma la̱at lix reyeb laj judío?
— Li Jesús quichakꞌoc ut quixye re:
—Ya̱l li xaye nak la̱in.—
Ut eb lix be̱nil aj tij nabal li cꞌaꞌak re ru yo̱queb cuiꞌ chixjitbal.
Ut laj Pilato quixpatzꞌ cuiꞌchic re:
—¿Ma incꞌaꞌ nacatchakꞌoc?
¿Ma incꞌaꞌ nacacuabi li joꞌ qꞌuial yo̱queb chixyebal cha̱cuix?
chan laj Pilato re.
Aban li Jesús ma̱ jun a̱tin quixye re xcolbal rib ut riqꞌuin aꞌan quisach xchꞌo̱l laj Pilato.
Rajlal chihab saꞌ li ninkꞌe Pascua laj Pilato narachꞌab jun li pre̱x,
aꞌ ya̱l bar cuan teꞌraj li tenamit.
Jun li cui̱nk aj Barrabás xcꞌabaꞌ cuan saꞌ tzꞌalam rochbeneb lix comon xban li camsi̱nc queꞌxba̱nu nak yo̱queb chi pletic chirix li acuabej.
Ut queꞌchal li qꞌuila tenamit riqꞌuin laj Pilato chixtzꞌa̱manquil chiru nak ta̱rachꞌab junak pre̱x joꞌ cꞌaynakeb xba̱nunquil.
Laj Pilato quichakꞌoc ut quixye reheb:
—¿Ma te̱raj nak tincuachꞌab lix reyeb laj judío?—
Laj Pilato naxnau nak xban xcakaleb xchꞌo̱l lix be̱nil aj tij nak queꞌxkꞌaxtesi li Jesús saꞌ rakleb a̱tin.
Aban eb lix be̱nil aj tij queꞌxtacchiꞌi li qꞌuila tenamit re nak aꞌ laj Barrabás li teꞌxtzꞌa̱ma re nak ta̱achꞌaba̱k.
Ut laj Pilato quixpatzꞌ cuiꞌchic reheb:
—¿Cꞌaꞌru nequeye?
¿Cꞌaꞌru te̱raj tinba̱nu riqꞌuin lix reyeb laj judío?—
Ut eb li qꞌuila tenamit queꞌxjap cuiꞌchic re chixyebal:
—¡Qꞌue chiru cruz!
chanqueb.
Aꞌut laj Pilato quixpatzꞌ cuiꞌchic reheb:
—¿Cꞌaꞌut?
¿Cꞌaꞌru tzꞌakal xma̱c e̱re?
chan.
Ut eb aꞌan kꞌaxal cuiꞌchic cau queꞌxjap re chixyebal:
—¡Qꞌue chiru cruz!—
Ut laj Pilato ta̱raj nak sahakeb saꞌ xchꞌo̱l li tenamit riqꞌuin.
Joꞌcan nak quirachꞌab laj Barrabás chiruheb.
Tojoꞌnak quixtakla xsacꞌbal li Jesús riqꞌuin tzꞌu̱m ut quixkꞌaxtesi saꞌ rukꞌeb li soldado re nak teꞌxqꞌue chiru cruz.
Ut eb li soldado queꞌxcꞌam li Jesús saꞌ li po̱pol ut queꞌxchꞌutub ribeb chixjunileb li soldado.
Queꞌxqꞌue jun caki akꞌ chirix li Jesús joꞌ nequeꞌrocsi li rey.
Ut queꞌxqꞌue ajcuiꞌ jun tzꞌulbil corona qꞌuix saꞌ xjolom.
Tojoꞌnak queꞌoc chixjapbal reheb chixyebal:
—Sahak taxak saꞌ a̱chꞌo̱l,
at xReyeb laj judío,
chanqueb.
Ut yo̱queb chixsaqꞌuinquil saꞌ xjolom riqꞌuin cheꞌ.
Cuan queꞌchu̱ban re ut cuan ajcuiꞌ queꞌxcuikꞌib ribeb chiru re retzꞌunquil.
Ut nak ac queꞌxtacuasi,
queꞌrisi li caki akꞌ chirix ut queꞌxqꞌue cuiꞌchic li rakꞌ chirix.
Tojoꞌnak queꞌxcꞌam re teꞌxqꞌue chiru cruz.
Jun li cui̱nk aj Simón xcꞌabaꞌ yo̱ chi cha̱lc saꞌ cꞌaleba̱l.
Cirene lix tenamit.
Li cui̱nk aꞌan xyucuaꞌ laj Alejandro ut laj Rufo.
Eb li soldado queꞌxmin ru laj Simón chixpakonquil lix cruz li Jesús.
Queꞌxcꞌam li Jesús saꞌ li naꞌajej Gólgota xcꞌabaꞌ.
Chi jalbil ru naraj naxye:
Xnaꞌaj Xbakel Xjolom Camenak.
Ut queꞌxqꞌue vino re li Jesús yubil riqꞌuin cꞌahil ban re xcꞌosbal li raylal aban li Jesús incꞌaꞌ quirucꞌ.
Tojoꞌnak queꞌxqꞌue chiru cruz.
Ut eb li soldado queꞌbu̱lic chirix li rakꞌ re rilbal ani na ta̱e̱chani̱nk re li junju̱nk.
Bele̱b o̱r re ekꞌela queꞌxqꞌue li Jesús chiru cruz.
Saꞌ xbe̱n li cruz queꞌxqꞌue jun retalil cꞌaꞌut nak queꞌxcamsi ut naxye:
Aꞌan aꞌin lix reyeb laj judío.
Ut cuib laj e̱lkꞌ queꞌqꞌueheꞌ chiru cruz rochben,
jun saꞌ xnim ukꞌ ut jun saꞌ xtzꞌe.
Joꞌcan nak quitzꞌakloc ru li naxye saꞌ li Santil Hu:
Aꞌan quiqꞌueheꞌ saꞌ ajl saꞌ xya̱nkeb laj ma̱c. ()
Ut eb li tenamit nak queꞌnumeꞌ aran queꞌxhob li Jesús.
Queꞌrecꞌasi xjolomeb ut queꞌxye:
—La̱at peꞌ xatjucꞌuc raj re rochoch li Dios,
ut yal chiru oxib cutan raj xayi̱b cuiꞌchic.
Col a̱cuib anakcuan ut cuben chak chiru li cruz,
chanqueb.
Joꞌcan ajcuiꞌ queꞌxba̱nu eb li xbe̱nil aj tij.
Queꞌxhob li Jesús nak queꞌxye chi ribileb rib rochbeneb laj tzꞌi̱b:
—Jalan chic xcoleb ut aꞌan incꞌaꞌ naru naxcol rib xjunes.
Chicubek chak chiru li cruz anakcuan li Cristo lix Reyeb laj judío re nak takil ut takapa̱b,
chanqueb.
Ut eb li queꞌqꞌueheꞌ chiru cruz rochben queꞌxhob ajcuiꞌ li Jesús.
Tuktu li cuaꞌleb nak quikꞌojyi̱noꞌ saꞌ chixjunil li ruchichꞌochꞌ ut oxib o̱r re ecuu quicutanoꞌ cuiꞌchic.
Ut saꞌ li o̱r aꞌan li Jesús quia̱tinac chi cau ut quixye:
—Eloi,
Eloi,
¿lama sabactani?
— Chi jalbil ru naraj naxye,
“At inDios,
at inDios,
¿cꞌaꞌut nak xina̱canab injunes?”
Nak li cuanqueb aran queꞌrabi li ra̱tin,
cuan li queꞌxye:
—Abihomak,
yo̱ chixbokbal li profeta Elías,
chanqueb.
Ut jun saꞌ xya̱nkeb co̱o saꞌ a̱nil ut coxtzꞌa chak jun li esponja saꞌ vinagre ut quixtaksi saꞌ ruꞌuj jun cheꞌ re xqꞌuebal chi rucꞌ li Jesús ut quixye:
—Kilak cuan ma ta̱cha̱lk na laj Elías chixcubsinquil,
chan.
Aꞌut li Jesús quixjap re chi cau ut qui-el xchꞌo̱l.
Ut lix tꞌicrul li rochoch li Dios quikꞌicheꞌ,
ut lix pejelal quiticla chak takecꞌ ut toj takꞌa coxrakeꞌ.
Caꞌ jachal qui-el.
Jun li capitán aj Roma cuan aran xakxo chiru li Jesús.
Nak quiril chanru nak quicam,
li capitán quixye:
—Ya̱l nak li cui̱nk aꞌin tzꞌakal Ralal li Dios.—
Cuanqueb ajcuiꞌ ixk yo̱queb chi iloc chi najt.
Saꞌ xya̱nkeb aꞌan cuan lix María aj Magdala,
lix Salomé ut lix María xnaꞌeb laj José ut laj Jacobo li i̱tzꞌinbej.
Eb li ixk aꞌin,
aꞌan li queꞌta̱ken re li Jesús nak toj cuan chak Galilea ut queꞌcꞌanjelac chiru.
Ut cuanqueb nabal chic li ixk cuotz queꞌcuulac Jerusalén rochben li Jesús.
Nak ac oc re li kꞌojyi̱n,
ac nachꞌoc chak re li hiloba̱l cutan.
Yo̱queb chixcauresinquil ribeb re li hiloba̱l cutan.
Quicuan jun li cui̱nk aj José xcꞌabaꞌ Arimatea xtenamit.
Aꞌan jun xnimal ru cui̱nk saꞌ xya̱nkeb li nequeꞌtzꞌiloc a̱tin ut yo̱ chixyoꞌoninquil lix nimal xcuanquil li Dios.
Incꞌaꞌ quixucuac laj José nak quicuulac chixtzꞌa̱manquil chiru laj Pilato nak aꞌan ta̱mukuk re lix tzꞌejcual li Jesús.
Laj Pilato quisach xchꞌo̱l chirabinquil nak ac xcam li Jesús.
Ut quixtakla xbokbal li capitán ut quixpatzꞌ re:
—¿Ma ya̱l nak ac xcam li Jesús?
chan re.
Li capitán quixye re nak ac xcam.
Tojoꞌnak laj Pilato quixye re laj José nak naru tixcꞌam.
Ut laj José quixlokꞌ jun cha̱bil tꞌicr lino.
Quixcubsi chak li camenak chiru li cruz ut quixlan saꞌ li cha̱bil tꞌicr.
Ut quixqꞌue saꞌ jun mukleba̱l yi̱banbil saꞌ jun sako̱nac.
Ut quixbalkꞌusi jun nimla pec chire li mukleba̱l.
Ut lix María aj Magdala ut lix María xnaꞌ laj José queꞌril bar quixmuk.
Nak quinumeꞌ li hiloba̱l cutan,
lix María aj Magdala ut lix Salomé ut lix María xnaꞌ laj Jacobo queꞌxlokꞌ li sununquil ban re teꞌxic chixqꞌuebal saꞌ xbe̱n li camenak.
Toj ekꞌela queꞌco̱eb saꞌ li xbe̱n li cutan re li xama̱n.
Ac x-el chak li sakꞌe nak yo̱queb chi xic saꞌ li mukleba̱l.
Ut yo̱queb chixyebal chi ribileb rib:
—¿Ani ta̱isi̱nk re li pec li cuan chire li mukleba̱l?
chanqueb.
Ut nak queꞌcuulac cuan cuiꞌ li mukleba̱l,
queꞌril nak ac isinbil chic li nimla pec chire li mukleba̱l.
Ut nak queꞌoc saꞌ li mukleba̱l queꞌril jun li sa̱j cui̱nk chunchu chak saꞌ li mukleba̱l saꞌ xnim ukꞌeb.
Li sa̱j cui̱nk aꞌan tikto riqꞌuin jun saki tꞌicr nim xbas ut eb li ixk cꞌajoꞌ nak queꞌxucuac chirilbal.
Ut li cui̱nk quixye reheb:
—Mexxucuac.
La̱in ninnau nak yo̱quex chixsicꞌbal li Jesús aj Nazaret li queꞌxcamsi chiru cruz.
Aꞌan ma̱ ani chic arin.
Ac xcuacli cuiꞌchic chi yoꞌyo.
Ilomak lix naꞌaj li xcuan cuiꞌ li camenak.
Ayukex,
yehomak chak reheb lix tzolom,
joꞌ ajcuiꞌ re laj Pedro,
nak aꞌan xbe̱n cua ta̱xic Galilea che̱ru la̱ex.
Aran toxe̱ril ru joꞌ quixye e̱re,
chan.